# உசைன் போல்ட்

## தொழில்முறை விளையாட்டு வாழ்க்கை

### தகர்த்த உலக சாதனைகள்

2007 ஒசாக்கா உலக சாம்ப்யன்ஷிப் போட்டிகளில் வென்ற வெள்ளிப் பதக்கம், போல்ட்டின் ஓட்டப்பந்தய வேட்கையைக் கூட்டி, அது குறித்து முதிர்ந்த நிலைப்பாட்டைக் கையாளச் செய்தது. போல்ட் 100 மீ பந்தயங்களில் தொடர்ந்து மேம்பட்டுக் கொண்டிருந்தார்; கிங்ஸ்டனில் நடைபெற்ற ஜமைக்க தனி அழைப்புப் போட்டிகளில் பங்கெடுத்தார். மே 3, 2008-இல், நொடிக்கு 1.8 மீ வீசிய ஊக்கக் காற்றுவிசையின் துணையோடு 9.76 நொடிகளில் 100 மீ ஓடி தன் தனிச் சிறந்த நேரத்தை 10.03 நொடிகளிலிருந்து மேம்படுத்தினார். இதுவே 100 மீ பந்தய வரலாற்றில் சட்டப்பூர்வமான உலகின் இரண்டாவது அதிவேக ஓட்டம்; முந்தைய ஆண்டில் தன் சக நாட்டவரான அஸாஃபா பவல், இத்தாலியின் ரெயிடி நகரில், 9.74 நொடிகளில் ஓடிய உலகின் அதிவேக ஓட்டத்திற்கு அடுத்தபடியாக இருந்தது. சக போட்டியாளர், டைசன் கே, இச்செய்கையைப் பாராட்டினார், குறிப்பாக போல்ட்டின் நுட்பத்தையும், செயலமைப்பையும் போற்றினார். இவ்விரைவான ஓட்டத்தை எதிர்பார்க்காத போல்ட் தானும் ஆச்சரிய பட்டுப் போனார், எனினும் பயிற்சியாளர் கிலென் மில்ஸ் மட்டும் மேலும் பல ஆச்சர்யங்கள் காத்திருக்கின்றன என்பதில் உறுதியாக இருந்தார்.  
மே 31, 2008-இல் நியூ யார்க் நகரின் ஐகேன் விளையாட்டரங்கில் நடைபெற்ற ரீபாக் கிராண்ட் ப்ரீயில் போல்ட், நொடிக்கு 1.7 மீ ஊக்கக் காற்றுவிசையின் துணையோடு 9.72 நொடிகளில் 100 மீ ஓடி புதிய உலக சாதனை படைத்தார். இதுவே போல்ட்டின் ஐந்தாவது மூத்தோர் 100 மீ பந்தயமாகும். கே மீண்டும் இரண்டாவதாக வந்தார். "அவரது முட்டி என் முகத்துக்கு மேல் தாண்டிச் செல்வது போலிருந்தது" என்று கே கூறினார். 200மீ மற்றும் 400மீ பந்தய சாதனையாளரான மைக்கேல் ஜான்சன், தனிப்பட்ட முறையில் போல்ட்டிற்கு ஆதரவளித்தார்; போல்ட்டின் அனுபவமின்மை அவரது வெற்றிக்குத் தடையாகாதெனத் தான் நம்புவதாகத் தெரிவித்தார். போல்ட் காலிறுதி மற்றும் அரையிறுதி போட்டிகளில் முறையே 9.92 நொ மற்றும் 9.85 நொ நேரங்களில் ஓடி 100மீ இறுதிக்கு தகுதி பெற்றார்.  
ஒலிம்பிக்கின் 100 மீ பந்தயத்தின் இறுதி போட்டியில் 9.69 நொடிகளில் (அதிகாரப்பூர்வமற்ற நேரம் - 9.683 நொ) வெற்றியை எட்டி புதிய சாதனை படைத்தார். இவ்வோட்டத்தில் அவரது எதிர்வினை நேரம் 0.165 நொடிகள். இதன் மூலம் தனது பழைய உலக சாதனையை முறியடித்தார். பந்தயத்தில் 9.89 நொட்களில் இரண்டாவதாக வந்த ரிச்சர்ட் தாம்சனைக் காட்டிலும் வெகு தூரம் முன்னிலை பெற்றிருந்தார். இச்சாதனை சாதகமான காற்றுவிசையற்ற சூழலில் நிகழ்த்தப்பட்டதல்லாமல், பந்தயத்தை முடிக்கும் முன்பே வெற்றியைக் கொண்டாடியதால் அவர் வேகம் கண்கூடாகக் குறைந்தது; மேலும் அவரது காலணியின் சரடும் கட்டப்படாமலிருந்தது. போல்ட்டின் துவக்க 60 மீ ஓட்ட வேகத்தின் அடிப்படையில் அவர் 9.52 நொடிகளில் பந்தயத்தை முடித்திருக்கக்கூடும் என்று அவரது பயிற்சியாளர் தெரிவித்தார். ஓசுலோ பல்கலைக்கழகத்தின் வானியற் பௌதீகக் கல்வி நிறுவனத்தைச் சேர்ந்த ஹான்ஸ் எரிக்ஸன் மற்றும் குழுவினர், போல்ட்டின் ஓட்டத்தை அறிவியல் முறையில் ஆய்ந்து, அவர் 9.6 நொடிகளுக்கும் குறைவாகவே ஓடியிருக்க முடியும் என்று கணித்தனர். போல்ட்டின் நிலை, முடுக்கம், இரண்டாவதாக வந்த தாம்சனுக்கும் தனக்குமிடையேயான வேகம் முதலியவற்றைக் கருத்தில் கொண்டு, போல்ட் தன் வேகத்தைக் குறைக்காமலிருந்திருந்தால் 9.55±0.04 நொடிகளில் பந்தயத்தை முடித்திருக்க முடியும் என்று அக்குழு மதிப்பிட்டது.
200 மீ உலக சாதனையைத் தகர்ப்பதற்கு சற்று முன்னர், புகைப்படத்திற்காக "இடி மின்னல் (லைட்னிங் போல்ட்)" தோரணை காட்டியபோது.]]
இதனை அடுத்து 200 மீ பந்தயத்திலும் தங்கப்பதக்கம் வென்று, 1984 லாஸ் ஏஞ்சலஸ் ஒலிம்பிக்கில் கார்ல் லூயிஸின் நிகழ்த்திய இரட்டைத் தங்க வெற்றியை மீட்டுருவாக்கும் முயற்சியில் கவனத்தை நாட்டினார். மைக்கேல் ஜான்சன், போல்ட் இப்பந்தயத்தில் எளிதாகத் தங்கம் வென்றாலும், தான் அட்லாண்டா ஒலிம்பிக்கில் நிகழ்த்திய 19.32 நொ உலக சாதனை தகராது என்று கருதினார். போல்ட் 200 மீ பந்தயத்தின் முதல் இரண்டு சுற்றுகளிலும் எளிதாக வென்றார்; இருமுறையும் இறுதியை நெருங்க மிதவேகமாக ஓடியே வென்றார். அரையிறுதியையும் வென்றபின், இறுதிப் போட்டியையும் எளிதில் வெல்வார் என்ற அனைவரின் எதிர்பார்ப்போடு இறுதிச் சுற்றுக்கு முன்னேரினார். ஓய்வுபெற்ற ஜமைக்க விரைவோட்ட வீரர் டான் குவார்ரி போல்ட்டைப் பெரிதும் பாராட்டியதோடு, ஜான்சனது சாதனையையும் போல்ட் முறியடிப்பார் என்ற் நம்பிக்கை தெரிவித்தார். மறுநாள் நடைபெற்ற இறுதிப் போட்டியில், 200 மீ பந்தயத்தில் 19.30 நொடிகளில் ஓடி புதிய உலக சாதனை படைத்து ஜமைக்காவிற்கு அந்த ஒலிம்பிக்கின் நான்காவது தங்கத்தைப் பெற்றுத் தந்தார். பந்தயத்தின்போது நொடிக்கு 0.9 மீ வீதம் வீசிய எதிர்க் காற்றுவிசையையும் மீறி அவர் ஜானசனின் சாதனையை முறியதித்தார். இதனால் குவார்ரிக்கு அடுத்தபடியாகவும், மின்னணு நேரப் பதிவுமுறை தொடங்கியதை அடுத்தும், 100 மற்றும் 200 மீ ஓட்டப்பந்தய உலக சாதனையை ஒருங்கே தக்கவைத்திருந்த முதல் வீரரானார். மேலும் இரண்டு உலக சாதனைகளை ஒரே ஒலிம்பிக்கில் நிகழ்த்திய முதல் வீரரானார், போல்ட். 100 மீ பந்தய ஓட்டத்தைப் போலல்லாமல், போல்ட் முடிவுக்கோடு வரையிலும் கடும் முயற்சியோடு ஓடியதோடு, ஓட்ட நேரத்தை மேம்படுத்தும் பொருட்டு, தன் தோளை குறுக்கவும் செய்தார். போட்டியை அடுத்து, அன்றிரவு போல்ட் தன் 22-ஆவது பிறந்தநாளைக் கொண்டாடுவதன் பொருட்டு, அவருக்கு பிறந்தநாள் வாழ்த்துப் பாடல் அரங்கில் ஒலிக்கப்பட்டது. 4 × 100 தொரோட்டப் பந்தயத்தை 37.10 நொடிகளில் முடித்து, அணியின் சக வீரர்களான நெஸ்டர் கார்ட்டர், மைக்கேல் ஃப்ரேட்டர் மற்றும் அஸாஃபா பவல் ஆகியோரோடு இணைந்து போல்ட் மற்றுமோர் 0.03 நொடிகள் வித்தியாசத்தில் ஒலிம்பிக் மற்றும் உலக சாதனையைப் படைத்தார். தன் வெற்றிகளைத் தொடர்ந்து போல்ட், சீனாவின் சிச்சுவான் மாகாணத்தில் ஏற்பட்ட நிலநடுக்கத்தால் பாதிக்கப்பட்ட குழந்தைகளின் நலனுக்காக $50,000 நன்கொடை வழங்கினார்.  
போல்ட்டின் சாதனை ஓட்டங்கள், வர்ணனையாளர்களின் பெரும் பாராட்டைச் சம்பாதித்ததோடு, அவர் காலத்துக்கும் புகழ்பெற்ற விரைவோட்ட வீரருள் ஒருவராக உருவெடுப்பார் என்று கருதச் செய்தது. அதுவரை பல ஊக்க மருந்து சர்ச்சைகளால் பெரும் அவப்பெயருக்குள்ளான ஓட்டப்பந்தய விளையாட்டிற்கு, போல்ட்டின் ஒலிம்பிக் சாதனைகள் புதிய துவக்கத்தை அளித்திருப்பதாக விமர்சகர்கள் பாராட்டினர். முந்தைய ஆறு ஆண்டுகளில் பால்கோ ஊழல், டிம் மான்கோமரி, ஜஸ்டின் காட்லின் ஆகியோரது 100 மீ உலக சாதனைகள் நிராகரிப்பு மற்றும் மரியான் ஜோன்ஸின் மூன்று ஒலிம்பிக் தங்கப்பதக்கங்களும் பறிக்கப்பட்டது என பல சர்ச்சைகளை ஓட்டப்பந்தய விளையாட்டுக்கள் கண்டன. தடை செய்யப்பட்ட ஊக்கமருந்துகள் உடலில் உரைந்திருப்பது தெரிய வந்ததும், இம்மூன்று வீரர்களும் தடகளத்தில் பங்கேற்கும் தகுதியை இழந்தனர். போல்ட்டின் சாதனைகள், அவரையும் சில வர்ணனையாளர்களது சந்தேகத்திற்கு ஆளாக்கியது; கரிபியாவில் ஊக்க மருந்திற்கு எதிரான சரியான கூட்டமைப்பு இல்லாததும் கவலையளித்தது. ஊக்க மருந்து பயன்பாடு குறித்த குற்றச்சாட்டுகளை, போல்ட்டின் பயிற்சியாளர் கிலென் மில்ஸ்ஸும், ஜமைக்க தடகள அணியின் மருத்துவரான ஹெர்ப் எலியட்டும் தீவிரமாக நிராகரித்தனர். இவ்விடயம் குறித்த அக்கரை உடையோர் "எங்கள் திட்டங்களை வந்து பாருங்கள், எங்கள் சோதனை முறைகளை வந்து பாருங்கள். மறைப்பதற்கு எங்களிடம் ஒன்றுமில்லை", என்று ஐ.ஏ.ஏ.எஃப் ஊக்கமருந்து எதிர்ப்புக் குழுவின் உறுப்பினரான எலியட் வலியுறுத்தினார். மில்ஸ், போல்ட் ஓர் அப்பழுக்கற்ற வீரர் என்பதில் உறுதியாக இருந்ததோடு, *ஜமைக்கா கிலேனர்* பத்திரிகையிடம் "எந்நாளிலும், எந்நேரத்திலும், உடலின் எப்பாகத்திலும் சோதனை மேற்கொள்ள தயார்.. வைட்டமின் மாத்திரைகள் எடுத்துக் கொள்வதற்குக் கூட (போல்ட்) விரும்புவதில்லை" என்று அறிவித்தார். ஒலிம்பிக்கிற்கு முன்னதாக, தான் நான்கு முறை சோதனைக்குட்படுத்தப்பட்டு, அனைத்து சோதனைகளிலும் தடை செய்யப்பட்ட மருந்துகள் கிடைக்கவில்லை என்று போல்ட் தெரிவித்தார். "நாங்கள் நன்றாகப் பாடுபடுகிறோம், நன்றாகச் செயலாற்றுகிறோம், நாங்கள் சுத்தமாக இருப்பது எங்களுக்குத் தெரியும்" என்று கூறி, ஊக்க மருந்து எதிர்ப்பு அதிகாரிகள் தன்னைச் சோதித்து தன் தூய்மையை நிரூபிக்க வரவேற்பதாகத் தெரிவித்தார்.  
இறுதிக்கோட்டை அடைய வெகுதூரம் முன்பே நான் வேகத்தைக் குறைக்கத் தொடங்கிவிட்டேன்; சிறிதளவுகூட களைப்படையவில்லை. அப்போதிருந்த நிலையில், மீண்டுமொரு முறைகூட போட்டியைத் தொடங்கி முடித்திருக்க முடியும்.
— *உசேன் போல்ட் 9.58*, என்ற தன் (ஆங்கில) சுயசரிதையில் பதிக்கப்பட்ட, 2008 ஓலிம்பிக்கில் தன் 100 மீ பந்தயம் குறித்த, போல்ட்டின் நினைவுகள்